2.ponovni pregled rokova za postizanje ciljnih stopa prikupljanja iz članka 7. stavka 1. i mogućnosti određivanja pojedinačnih ciljnih stopa prikupljanja za jednu ili više kategorija navedenih u Prilogu III., posebno za opremu za izmjenu topline, fotonaponske ploče, malu opremu, malu IT i telekomunikacijsku opremu i žarulje koje sadrže živu (članak 7. stavak 6.).

1.preispitivanje područja primjene nove Direktive o otpadnoj električnoj i elektroničkoj opremi, kako je određeno u članku 2. stavku 1. točki (b). To uključuje parametre za razlikovanje velike i male opreme iz Priloga III. (članak 2. stavak 5.);

promjene njezina područja primjene (s trenutačnih deset kategorija u Prilogu I. novoj Direktivi o otpadnoj električnoj i elektroničkoj opremi, koje su primjenjive i tijekom prijelaznog razdoblja, na šest novih kategorija u Prilogu III. One uključuju dvije „otvorene” kategorije – veliku i malu opremu);

razliku između velike i male opreme;

razlike između otvorenog područja primjene nove Direktive o otpadnoj električnoj i elektroničkoj opremi i područja primjene Direktive o ograničenju uporabe određenih opasnih tvari.

1.2.1.Promjene u području primjene nove Direktive o otpadnoj električnoj i elektroničkoj opremi uslijed promjena u kategorijama električne i elektroničke opreme

U članku 2. stavku 1., povezano s prilozima I., II, III. i IV., utvrđuje se područje primjene nove Direktive o otpadnoj električnoj i elektroničkoj opremi.

Prema novoj Direktivi tijekom prijelaznog razdoblja, od 13. kolovoza 2012. do 14. kolovoza 2018., njezino je područje primjene gotovo identično području primjene Direktive 2002/96/EZ (dalje u tekstu „stara Direktiva o otpadnoj električnoj i elektroničkoj opremi”)(). Jedina je promjena uključivanje fotonaponskih ploča u kategoriju 4. S obzirom na to da je to uključivanje već procijenjeno u procjeni učinka obavljenoj prije preinake stare Direktive(), u ovoj se procjeni nije dodatno analiziralo.

„Otvoreno područje primjene” primjenjuje se od 15. kolovoza 2018. Električna i elektronička oprema bit će razvrstana u šest novih kategorija utvrđenih u prilozima III. i IV. novoj Direktivi( ). To uključuje dvije „otvorene” kategorije, veliku i malu opremu, koje prije nisu postojale.

U studiji se prvo analiziralo ostaje li sva oprema koja je trenutačno obuhvaćena novom Direktivom o otpadnoj električnoj i elektroničkoj opremi u njezinu području primjene. Zaključeno je da su novom Direktivom obuhvaćene sve kategorije opreme obuhvaćene područjem primjene stare Direktive. Zaključeno je i da se očekuje kako će se „otvaranjem” područja primjene ukloniti problemi proizašli iz različitih razvrstavanja proizvoda različitih država članica. Očekuje se da će se time, s druge strane, povećati pravna sigurnost i postići bolja usklađenost u primjeni nove Direktive.

Električna i elektronička oprema koja će biti obuhvaćena novom Direktivom od 2018. utvrđena je kao kućna rasvjeta i električna vozila na dva kotača koja nisu homologirana. U studiji je utvrđeno da se uključivanjem tih kategorija proizvoda izvlače dodatne administrativne i gospodarske koristi te koristi za okoliš, uz očekivane neznatne provedbene troškove.

U studiji je zaključeno i da se novom Direktivom ne uvode nova izuzeća. Izričito se potvrđuju izuzeća iz njezina područja primjene koja većina država članica već primjenjuje u praksi. Time se osigurava usklađenost njezine primjene. To je u skladu sa stajalištem Komisije() da oprema koja je obuhvaćena područjem primjene stare Direktive ne bi trebala biti isključena iz područja primjene Direktive u budućnosti.

Konačno, u studiji je potvrđeno da nema znatnih promjena u području primjene nove Direktive o otpadnoj električnoj i elektroničkoj opremi uslijed promjena u kategorijama električne i elektroničke opreme. Očekuje se da će se prelaskom s deset na šest „otvorenih” kategorija povećati pravna sigurnost i postići veća usklađenost u primjeni nove Direktive.

1.2.2.Procjena parametara za razlikovanje velike i male opreme

U studiji se razmatralo i je li primjerena razlika između male i velike opreme (tj. opreme s bilo kojom vanjskom dimenzijom manjom ili većom od 50 cm) u Direktivi o otpadnoj električnoj i elektroničkoj opremi.

Iako se u studiji priznalo da ni jedno mjerilo za razvrstavanje nije savršeno, zaključeno je da je prag od 50 cm za vanjsku dimenziju, koji služi za razlikovanje male i velike opreme, praktičan te da je u skladu s praktičnim ograničenjima subjekata koji se bave opremom na kraju njezina životnog ciklusa. Čini se da je mjerilo veličine glavni čimbenik i u prikupljanju električne i elektroničke opreme, gospodarenju otpadom i obradi električne i elektroničke opreme na kraju njezina životnog ciklusa. Sustavi prikupljanja otpada i obrada na kraju životnog ciklusa te povezana infrastruktura razlikuju se ovisno o veličini opreme, što je čak i veći čimbenik od mase.

1.2.3.Procjena razlika između područja primjene nove Direktive o otpadnoj električnoj i elektroničkoj opremi i područja primjene Direktive o ograničenju uporabe određenih opasnih tvari

Glavna je razlika između te dvije direktive u definiciji električne i elektroničke opreme: a) oprema koja ovisi o električnim strujama ili elektromagnetskim poljima za bilo koju namijenjenu funkciju (Direktiva o ograničenju uporabe određenih opasnih tvari) ili b) oprema koja ovisi o električnoj struji ili elektromagnetskom polju samo za primarnu (osnovnu) funkciju (Direktiva o otpadnoj električnoj i elektroničkoj opremi). To znači da neke vrste opreme koje su trenutačno obuhvaćene područjem primjene Direktive o ograničenju uporabe određenih opasnih tvari nisu obuhvaćene područjem primjene Direktive o otpadnoj električnoj i elektroničkoj opremi (npr. kosilice na benzin, plinska kuhala samo s elektroničkim paljenjem).

Razmatrala se mogućnost usklađivanja područja primjene Direktive o otpadnoj električnoj i elektroničkoj opremi s područjem primjene Direktive o ograničenju uporabe određenih opasnih tvari, pri čemu se kao primjer uzelo vrtnu opremu s motorom s unutarnjim izgaranjem. Zaključeno je da bi se uključivanjem takve opreme u područje primjene Direktive o otpadnoj električnoj i elektroničkoj opremi ostvarila ograničena korist za okoliš. To je stoga što se u praksi najmanje 80 % takve opreme ionako reciklira na kraju životnog ciklusa. S ekonomskog stajališta, uključivanje takve opreme dovelo bi do dodatnih troškova za proizvođače (npr. administrativni troškovi za registriranje proizvođača u nacionalni registar svake države članice u kojoj električnu i elektroničku opremu stavljaju na tržište).

Ukratko, nedostaci uključivanja opreme kod koje je električna energija potrebna samo za sekundarnu funkciju u područje primjene Direktive o otpadnoj električnoj i elektroničkoj opremi veći su od mogućih prednosti. Različiti ciljevi i različita priroda Direktive o otpadnoj električnoj i elektroničkoj opremi i Direktive o ograničenju uporabe određenih opasnih tvari opravdavaju razliku u području primjene tih dviju direktiva. Stoga nije opravdano dodatno usklađivanje s područjem primjene Direktive o ograničenju uporabe određenih opasnih tvari.

1.3.Zaključak o mogućem zakonodavnom prijedlogu